Toni Morrison

**Toni Morrison**, nada como **Chloe Ardelia Wofford** en Ohio o 18 de febreiro de 1931 e finada en Nova York o 5 de agosto de 2019, foi unha escritora estadounidense, Premio Nobel de Literatura en 1993.

## Traxectoria 
Toni Morrison naceu o 18 de febreiro de 1931 na localidade de Lorain, no estado de Ohio no seo dunha familia de raza negra moi pobre. Bautizada co nome **Chloe Anthony Wofford**, posteriormente adoptaría o nome literario de Toni Morrison, tomando o nome do seu alcume familar e o apelido do marido, o arquitecto Harold Morrison, co que estivo casada seis anos (desde 1958 ata 1964) e con quen tivo dous fillos.

En 1949 comezou os seus estudos na Universidade de Howard en Washington, D.C. e continuou na Universidade Cornell ata que en 1955 se graduó en Filoloxía inglesa. Comezou a dar clases de inglés na Universidade de Texas ata 1955 e na Universidade de Howard. En 1964, comezou a traballar como editora literaria na editorial *Random House* de Nova York. Tamén foi profesora na Universidade Estatal de Nova York (SUNY) en Albany.
Foi profesora Robert F. Goheen de humanidades na Universidade de Princeton. É membro da *Academia Americana das Artes e as Letras* e do *Consello Nacional das Artes*.

Axudou a Angela Davis a escribir a súa autobiografía.

## Obra literaria 
Morrison nas súas obras fala da vida das persoas de raza negra, especialmente das mulleres negras, enxalzando esta comunidade. É unha muller combatente a favor dos dereitos civís e comprometida coa loita en contra da discriminación racial.

O primeiro libro de Toni Morrison apareceu en 1970, cando ela estaba preto dos 40 anos, *The Bluest Eye* (*Ollos azuis*) narra a historia dunha nena negra, Pecola, que quere ter os ollos da cor das bonecas das nenas brancas. O seu segundo libro *Sula* publícase en 1973 e en 1977 *Song of Salomon* (*A canción de Salomón*), un relato sobre a reunion do materialismo e o poder do amor que se converteu rapidamente nun éxito popular e que lle valeu o *Premio da Crítica* (*National Book Critics Award*) dese ano.

En 1981 saíu á luz *Tar Baby*, e seis anos despois, en 1987 aparece *Beloved*, un libro que relata a historia dunha escrava que atopa a liberdade, pero que mata a súa filla en idade infantil para salvala da escravitude. Este libro supuxo a súa consagración definitiva e valeulle a obtención do Premio Pulitzer. A continuación apareceron *Jazz* (1992) e *Playing in the dark* (*Xogando na escuridade*, 1992), que foron grandes éxitos de vendas.

En 1993, aínda que as súas obras completas non comprendían máis ca seis títulos, estes abondaron para que lle fose outorgado o Premio Nobel de Literatura e deste xeito pasou a converterse na primeira muller negra que recibiu esta distinción.

No ano 1999 publicou o seu sétimo libro, *Paradise*, e no 2003 *Love* (*Amor*), unha novela que narra a historia de odio entre dúas mulleres que aman ao mesmo home.

### Obra 
#### Novela 
* *The Bluest Eye* (*Ollos azuis*), 1970.
* *Sula*, 1973.
* *Song of Solomon* (*A canción de Salomón*), 1977
* *Tar Baby* (*A illa dos cabaleiros*), 1981.
* *Beloved*, 1987.
* *Jazz*, 1992
* *Paradise* (*Paraíso*), 1999.
* *Love* (*Amor*), 2003.
* *A Mercy*. 2008

#### Obras de Teatro 
* *Dreaming Emmet*, 1986

#### Non ficción 
* *Remember:The Journey to School Integration* (abril 2004)
* *Playing in the Dark* (*Xogando na escuridade*), 1993.
* *The Black Book* (1974)

## Notas
## Véxase tamén 
### Ligazóns externas 
* The Toni Morrison Society 
* Premio Nobel de Literatura 1993: Toni Morrison 
* Anniina's Toni Morrison Page